text: Her er huset på top-ti listen over de dyreste
  19 februar 2014 kl. 08.51
  Hvis du har en stor familie og 20 ledige millioner danske kroner, er der gode muligheder på boligmarkedet for tiden.
  For eksempel er en villa på 400 kvadratmeter ved Stallerup Sø i Egtved nær Kolding til salg for 19,95 millioner kroner. Den er blandt de ti dyreste villaer i Danmark udenfor Københavns nordlige forstæder, fremgår det af en opgørelse fra boligsiden boliga.
  Ejendomsmægleren mangler ord til at beskrive huset. Det betegnes som en "ubeskrivelig luksusvilla".
  
  Lang liggetid
  Boligen byder på søjler, balkon, gildesal, vinkælder og legeplads til børnene.
  Set fra et investerings-synspunkt er villaen dog næppe det bedste at sætte sine penge i. Foreløbig har den været til salg i 628 dage.
  Hvis det bare drejer sig om at få tag over hovedet, kan du købe et hus lidt længere mod nordøst til 245.000 kroner. Dog uden søudsigt.
  På Vinbjergvej i Vejle er en stor villa med panoramaudsigt over fjorden netop blevet udbudt til 21 millioner kroner.
  På listen over de dyreste villaer på landsplan er 38 blandt de første halvtreds ejendomme placeret nord for hovedstaden.
  Boligsiden boliga
  